

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD DELNICE**

**Gradonačelnik**

**KLASA: 081-02/23-01/01**

**URBROJ: 2170-6-20-23-1**

Delnice, 10.09.2023. godine

**IZVJEŠĆE GRADONAČELNICE ZA RAZDOBLJE**

**OD 1. SIJEČNJA DO 30. LIPNJA 2023. GODINE**

Poštovana predsjednice Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom izvješću želim Vas kroz sažeti prikaz upoznati sa svojim dosadašnjim radom ističući one najvažnije aktivnosti. Izvještaj je sastavljen za period od 01. siječnja do 30. lipnja 2023. godine.

U siječnju su nastavljene aktivnosti na izmjeni Urbanističkog plana uređenja Grada Delnica. IV izmjene i dopune Urbanističkog plana uređenja naselja Delnice, područja poslovne namjene K-1-1 i K-2-2 (SN GD 3/23) su usvojene na sjednici Gradskog vijeća 31. 5. 2023. Izmjene su donesene po zahtjevima investitora, u skladu s potrebama Grada i iskazanim potrebama građana.

Putem aplikacije HrCity po prvi puta su provedeni digitalni upisi u Dječji vrtić Hlojkica. Putem aplikacije pristiglo je 95 zahtjeva za upis, od kojih je ispravno predano 73. S obzirom na obvezu digitalizacije poslovanja i provođenje digitalnih upisa od 2024. godine, Dječji vrtić je već u ovoj godini dio potrebnih promjena proveo i više nego uspješno. Zbog povećanog broja djece na prijavama, od OŠ Ivana Gorana Kovačića tražila sam da nam ustupe jednu prostoriju na godinu dana kako bi se zbrinula sva djeca predškolske dobi kojoj je ta usluga potrebna. Školski odbor dao je suglasnost i započelo je ishođenje potrebnih dozvola da bi djeca s liste čekanja mogla krenuti u dodatnu jasličku skupinu.

Na prezentaciji knjige Oteti svoje Arsena Silića u Delnicama je uz niz uzvanika u Radničkom domu prisustvovalo 14 generala koji su svojim prisustvom potvrdili da je osvajanje objekata V1,V2,V3 i spašavanje naoružanja koje je dalje proslijeđeno na ratišta bilo od presudne važnosti za tijek Domovinskog rata.

Početkom godine Komunalac vodoopskrba i odvodnja d.o.o. je promijenio učestalost odvoza otpada, što je zahtijevalo hitnu sjednicu Gradskog vijeća, jer je u Odluci o načinu pružanja javne usluge sakupljanja komunalnog otpada je bilo navedeno najmanje dva puta mjesečno, čime se ostavila mogućnost različitog tumačenja. Odluka je izmijenjena na način, da se miješani komunalni otpad odvozi minimalno jednom tjedno čime se učestalost odvoza otpada normalizirala.

Potpisane su izmjene kolektivnog ugovora s Vrtićem i vatrogascima Javne vatrogasne postrojbe kako bi se plaće vrtićkog i vatrogasnog osoblja povećale, odnosno izjednačile s državnim standardom. Iako smo osigurali sredstva za povećanje plaća, Republika Hrvatska koja nameće uvjete i standarde plaća u obrazovnom i vatrogasnom sektoru ne osigurava razliku sredstava, čime se izravno zadire u gradski proračun i otvara mogućnost nestabilnosti sustava. Osigurati povećanje samo jednom dijelu proračunskih korisnika znači diskriminaciju djelatnika u gradskoj upravi i ostalim sektorima Grada čije plaće ovise o mogućnostima gradskog proračuna, a čije plaće godinama nisu rasle i jednim dijelom su vezane uz visinu plaće Gradonačelnika. Na sastanku u Ministarstvu financija na moje pitanje je li korektno da vatrogasci, koji svakako zaslužuju veće plaće, imaju duplo veću plaću od pročelnika ili ravnatelja ustanova rečeno je da je u pripremi zakon o plaćama koji će omogućiti i korekcije plaća u jedinicama lokalne samouprave čime bi se ova nejednakost smanjila.

Nakon uspješno odrađene investicije i postavljanje trake na sanjkalištu, svečanim otvorenjem u pogon je stavljeno sanjkalište Rusovi Dolci 28. siječnja 2023. godine u 10 sati. Od otvorenja sanjkalište je svakog iskoristivog dana bilo prepuno mališana i roditelja koji su bili izuzetno zadovoljnim sanjkalištem koje se nalazi gotovo u centru grada.

Održan je prvi Kongres zdravlja na kojem su poduzetnici, obrtnici i medicinari imali prilike dobiti informacije iz prve ruke o mogućnostima dobivanja poticaja Hrvatskog zavoda za zapošljavanje. Prezentaciju je vodio Željko Marković predstojnik HZZZ Rijeka. Predavanje o prvoj pomoći i specifičnim situacijama kada se dogodi nezgoda na radu održala je ravnateljica Hrvatskog zavoda za hitnu medicinsku pomoć Maja Grba Bujević.

Održan je sastanak sa Centrom za pružanje usluga u zajednici Izvor Selce. Gospodin Sečen je predložio ulazak Grada Delnica u program za djecu s poteškoćama u ponašanju i zamolio je pomoć u osvještavanju teme udomiteljstva koja na području Gorskog kotara još uvijek nije zaživjelo. Ako u projekt pomoći djeci s poteškoćama krenemo, Grad je dužan osigurati prostor, a Centar će prostor urediti opremiti i osigurati osoblje.

Na sastanku kod Ministra mora, prometa i infrastrukture po temi izmicanja županijske ceste ŽC - 5033 izvan naselja Kuželj, Grbajel i Guče Selo tzv. zaobilaznice Kuželj, Ministar i njegovi suradnici prepoznali su važnost rješavanje ove prometno crne točke. Nakon sastanka stigla je informacija da je Vlada RH uvrstila investiciju u proračun, odnosno stečeni su uvjeti za pokretanje javne nabave nakon koje se tek može pristupiti investiciji. Vrijednost je procijenjena na 2,7 mil. eura.

Održan je sastanak s Državnom geodetskom upravom vezano uz postupak izmjere katastarskih čestica na području Grada Delnica. Kako je na području Grada velik broj nesređenih čestica time se onemogućuje daljnji razvoj i ulaganja građana i poslovnih subjekata. Grad na ovaj način stvara uvjete za lakše investiranje i planiranje investicija na svom teritoriju. Prema daljnjim razgovorima i dopisima, planirano je da Delnice, Polane i Lučice budu uvršteni u program izmjera za 2024. godinu.

Održan je sastanak na temu zidanih mostova preko rijeke Kupe na kojem su prisustvovale sve tri JLS koje su vezane mostovima, Delnice, Osilnica, Kostel, Županijska uprava za ceste, Hrvatske ceste, Slovenske ceste, Hrvatske i Slovenske vode, mjesni odbori i ostali dionici koji su relevantni u rekonstrukciji mostova preko rijeke Kupe. Na istom sastanku ponovno je pokrenuta inicijativa rekonstrukcije visećih mostova. Zaključak sastanka je da će se sanacija zidanih mostova odraditi kada je to neophodno, a za kompletnu rekonstrukciju trebao bi biti potpisan sporazum između dviju država koji je pravni temelj za rješavanje dokumentacije. Ista problematika se javila i kod rekonstrukcije visećih mostova, s dodatnom otegotnom okolnošću da su mostovi samo za pješake, odnosno putevi koje rješavaju međusobno dvije JLS što bi u slučaju održavanja bilo moguće riješiti međusobnim sporazumom, evidentiranjem mostova, no kako je na mostovima potrebno ulaziti u nosive elemente, potrebna nam je građevinska dozvola, što znači da je potrebno nostrificirati dokumentaciju koja je izvorno 2014. rađena na slovenskom jeziku što nije moguće bez suglasnosti dviju država ili sporazuma kojim se to regulira. Nostrifikacija projekata kao dio pripreme će se napraviti za svaki most posebno kada za to budu osigurana financijska sredstva. Za most u Osilnici koji je najmanje oštećen i može se obnavljati kroz održavanje Osilnica i Delnice su krenule u prijavu na natječaj Interreg kojim se financiraju turističke investicije, a kroz koji se planira obnoviti i stara škola u Turkima kao objekt škole u prirodi u kojem edukaciju provode Hrvatske šume.

Grad Delnice posjetio je 25. naraštaj Ratne škole Ban Josip Jelačić kako bi se i ovaj naraštaj upoznao s Gradom, njegovim posebnostima te kako bismo nastavili suradnju sa Zapovjedništvom specijalnih snaga RH.

S Fondom za zaštitu okoliša održan je sastanak na temu prijava kompostana, sortirnica i klimatskih promjena. Dobili smo informacije o mogućim raspisima natječaja kao i novim mjerama koje Fond planira realizirati u idućih godinu dana.

U prvih 6 mjeseci prijavili smo 15 projekata na različite izvore financiranja koji su bili dostupni i na kojima smo bili prihvatljivi kao prijavitelji.

Prvi projekt u ovoj godini Smart city Delnice, prijavili smo 21.01.2023. godine na natječaj Fonda za zaštitu okoliša i energetsku učinkovitost. Vrijednost projekta je 132.640,24 eura, a u projektu smo prijavili program GIS-a koji nam je neophodan za poslovanje u komunalnom sektoru, pametni pješački prijelaz, uređaj za kontrolu brzine. Ostvarili smo potporu i projekt je u realizaciji. Odobrena su nam sredstva u visini 66.361,40 eura.

Projekt rekonstrukcije Sajmišne i Kamenite ulice prijavili smo na natječaj Ministarstva regionalnog razvoja i fondova EU 13.02.2023. godine. Ukupna vrijednost projekta je 539.002,71 eura od kojih bi udio Grada Delnica trebao biti 109.002,714 eura. Rekonstrukcija obuhvaća zamjenu dotrajale infrastrukture, asfaltiranje ceste i nogostupa Za projekt je provedena javna nabava, odabran je izvođač radova i trebao bi biti završen do kraja rujna.

Dana 17.02. na javni poziv Primorsko-goranske županije, odnosno Upravnog odjela za turizam, poduzetništvo i ruralni razvoj prijavili smo projekt Uređenje odmorišta na ulazu u Delnice. Ukupna vrijednost projekta je 54.484,73 eura. Sredstva nismo dobili, no zbog velike potrebe za uređenjem ulaza u Delnice projekt je dovršen i koriste ga mnogi prolaznici i turisti kao odmorište.

Sanacija dotrajalog kolnika na cesti Grbajel-Ševalj prijavljena je kao projekt na natječaj Ministarstva prostornog uređenja, graditeljstva i državne imovine u vrijednosti 56.250,00 eura. Odobrena su nam sredstva u visini 12.000,00 eura. Rekonstrukcija je završena.

Na poziv NPOO, odnosno Nacionalni plan oporavka i otpornosti prijavili smo u suradnji s GSC-om rekonstrukciju Ledene dvorane i stadiona. Vrijednost projekta je 6.471.105,21 eura. Do kraja izvještajnog razdoblja nisu bili poznati rezultati. U tijeku izvještajnog razdoblja tražena je dopuna prijave što smo i učinili. Prijava je odrađena u suradnji sa RRA Prigoda.

Na natječaj Primorsko-goranske županije, Upravni odjel za regionalni razvoj, infrastrukturu i upravljanje projektima prijavili smo 09.01.2023. projektnu dokumentaciju za idejno rješenje, glavni projekt i troškovnik za rekonstrukciju i prenamjenu Stare šumarske škole u zgradu Centra za kulturnu baštinu Grada Delnica. Ukupna vrijednost dokumentacije je 31.250,00 eura. Odobreno nam je 8.000,00 eura. Projektna dokumentacija je u izradi po provedenoj jednostavnoj nabavi 29.362,50 eura.

Na natječaj Primorsko Goranske županije, Upravnog odjela za regionalni razvoj, infrastrukturu i upravljanje projektima prijavili smo izradu projekta rekonstrukcije i dogradnje društvene zgrade - Dječji vrtić. Ukupni iznos koji smo tražili je 470.473,41 eura. Odobreno nam je 156.824,47 eura. Za projekt je proveden postupak javne nabave, u postupku je odabran investitor i uveden u posao. Pripremni radovi su započeli u lipnju. Očekivani dovršetak investicije je ljeto 2024. godine.

Na natječaj Primorsko-goranske županije, Upravni odjel za regionalni razvoj, infrastrukturu i upravljanje projektima prijavili smo Izgradnju nogostupa i pješačkog prijelaza na državnoj cesti D3-Javornik zbog sigurnosti građana koji koriste nogostup uz državnu cestu. Potporu nismo ostvarili, ali za investiciju je proveden postupak jednostavne nabave i investicija je u potpunosti dovršena. Vrijednost investicije je 47.209,99 eura.

Na natječaj Primorsko-goranske županije, Upravni odjel za pomorsko dobro promet i veze prijavili smo sanaciju makadam ceste u Podgori. Ostvareno je sufinanciranje u vrijednosti 13.000,00 eura ukupni iznos investicije je 38.317,71 eura. Investicija je u tijeku. Na natječaj Fonda za zaštitu okoliša i energetsku učinkovitost prijavili smo program SECAP kojim se smanjuje utjecaj klimatskih promjena na zajednicu. Sredstva su dobivena u visini 6.250,00 eura, a ukupna vrijednost projekta je 6.250,00 eura.

Na Interreg Slovenija Hrvatska prijavljen je projekt Veza 2 kojim se nabavlja oprema za civilnu zaštitu, vatrogasna cisterna i oprema u sustavu uzbunjivanja u slučaju poplava.

Na natječaj Fonda za zaštitu okoliša i energetsku učinkovitost prijavili smo projekt Za onečišćenje budi rješenje, kojim se želi dodatno informirati građane o održivosti zbrinjavanja otpada i pravilnom zbrinjavanju otpada. Ukupna vrijednost projekta je 6.256,25 eura.

Na natječaj LAG-a Gorski kotar prijavljena je oprema za Dječji vrtić Hlojkica u vrijednosti 42.438,28 eura.

Na natječaj Fonda za zaštitu okoliša i energetsku učinkovitost 06.06.2023 prijavili smo nabavu 300 kompostera za građane. Ukupna vrijednost investicije je 18.375,00 eura. Ostvarili smo sufinanciranje u vrijednosti od 11.052,00 eura. Slijedi postupak nabave i podjele kompostera građanima koji imaju potrebu za njima. Radi se o komposterima koji u jednom ciklusu stvaraju kompost koji građani kasnije koriste u vlastitim okućnicama, odnosno kompost se zbrinjava in situ.

Projekt razvoja publike kroz kazališnu i književnu scenu u Delnicama za najmlađe, uspješno je odrađen, djeca su izrađivala lutke i do kraja godine će uživati u lutkarskim predstavama.

Završena je ograda na groblju u Zamostu Brodskom. Vrijednost radova je 23.118,63 eura.

Projektirana je cesta prema budućim POS-ovim stanovima. Proveden je postupak odabira projektanta buduće zgrade.

Postupka javne nabave za rampu za invalide je odrađen, odabran je izvođač radova, radovi su u tijeku. Ukupna vrijednost investicije je 34.187,50 eura.

Pripremljena je dokumentacija i izgrađen dio pristupne ceste prema Domu za odrasle osobe u izgradnji. Grad je svoj dio investicije odradio čime su se stvorili uvjeti za izgradnju, no zbog nedovršenosti ceste od strane investitora, a u svrhu dovršetka investicije i otvorenja doma, Grad i investitor traže rješenje novonastale situacije.

Završena je restauracija pogrebne kočije, čiji povratak u Delnice zahtijeva stvaranje uvjeta koje propisuje Konzervatorski odjel. Kako će za postav biti potrebna veća prostorija ili posebna građevina, krenuli smo u projektiranje novog rješenja za budući dom Svečane kočije.

Zbog konstantnih kvarova na električnim vodovima na Trgu 138. brigade HV rekonstruirali smo električnu mrežu čime se korisnicima osigurava nesmetano i sigurno korištenje električne mreže.

Zamijenjeni u tlakavci na dijelu Trga 138. brigade HV te Trgu goranskih šumara i drvara nastavak zamjene uništenih tlakavaca u zoni Supilove i glavnog trga očekuje nas iduće godine.

Od Primorsko-goranske županije ostvarena je pomoć u iznosu od 109.230,487 eura za sanaciju nerazvrstanih cesta i klizišta koja su nastala tijekom bujičnih poplava u jesen 2022. godine. Sva sredstva koja su nam proslijeđena smo iskoristili i opravdali u roku. Veliko klizište u Turkima sanirano je nakon što su za to stvoreni uvjeti. Iznos rekonstrukcije je za projekt 1.244,28 eura, a izvođenje 36.953,75 eura. Grad je kao pomoć fizičkim osobama uplatio iznos od 6.651,67 eura.

Na gradskoj tržnici nastavljeni su radovi u skladu s vremenskim uvjetima, a s obzirom da je proljeće bilo dosta kišno nakupilo se dosta kišnih dana. Radovi idu sporije i neće biti dovršeni u roku koji sam ja kao gradonačelnica priželjkivala. Zatraženo je produljenje roka zbog kišnih dana tijekom ugovorenog roka izvođenja.

Započela je izgradnja upojnog bunara u Parku Kralja Tomislava kojim bi se dio oborina koji s Japlenškog vrha stvara probleme u oborinskom sustavu Školska-Kamenita sanirao na mjestu nastanka i na taj način bi se smanjila ugroza stanara u Školskoj, Radićevoj i Kamenitoj ulici. Vrijednost investicije je 29.914,93 eura.

Stiglo je vozilo koje Grad sufinancira u svrhu opremanja Javne vatrogasne postrojbe Delnice. To je prvo vozilo kojim raspolaže JVP od svog osnutka. u prvoj godini lizinga Grad Delnice financirao je iznosom od 13.272,28 eura i Primorsko-goranska županija iznosom 7.963,37 eura. Ostatak će financirati Grad Delnice.

Naručene su sprave i postolja za vježbanje na otvorenom čije financiranje je ostvareno prijavom na natječaj Hrvatske Lutrije. Iznos investicije je 9.183,00 EUR.

Održane su 4 sjednice Gradskog vijeća na kojima sam odgovorila na 33 pitanja.

Prisustvovala sam na koordinacijama načelnika i gradonačelnika Gorskog kotara. Tijekom izvještajnog razdoblja intenzivno se pregovaralo s Primorsko-goranskom županijom o visini sredstava koji će se dodijeliti gradovima i općinama. Gradovi su tražili drugačiji omjer podjele, što je inicijativom kolega iz Vrbovskog, Čabra te mene, usvojeno.

Više puta sam sudjelovala u televizijskim radio emisijama, kao i intervjuima s novinarima i kavi s gradonačelnicom, sudjelovala u pripremi Goranskog Novog lista i ostalim medijskim potrebama.

Sudjelovala sam na obilježavanjima svih Protokolom navedenih datuma.

Gradonačelnica Grada Delnica

Katarina Mihelčić, dipl.ing.agr.